Pro14: Groot pak vir Cheetahs ná hul rustyd-voorsprongBenhard Janse van Rensburg keer Glasgow se Adam Hastings voor. (Foto: Twitter via @PRO14Official) Die vernaamste waarneming uit die Cheetahs se eerste tuis-Pro14-wedstryd Saterdagaand is dat hulle nog baie ver daarvan is om ŉ faktor in die liga te wees, maar dat hulle tóg ŉ hele paar spanne vorentoe gaan skrikmaak. Daar was ŉ gewisse treetjie vorentoe ná hul vorige twee groot loesings. Hulle het die wedstryd in die Vrystaatstadion met 24-52 verloor en sewe drieë afgestaan, vyf daarvan ná rustyd, en self vier keer gaan druk om darem hul eerste bonuspunt van die reeks tot dusver te verdien. Verdediging en goeie besit bly hul grootste kopseer, en die 28 punte waarmee hulle verloor het, is hul kleinste neerlaag nóg. Die Cheetahs het nou in hul drie wedstryde 38 punte aangeteken en 136 afgestaan. Die Cheetahs het veral in die eerste helfte redelike besit gekry en dit met drie volspoed-drieë en goeie visie uitgebuit om rustyd verrassend met 19-14 voor te loop nadat hulle ná net 70 sekondes ŉ eerste drie teen hulle deurgelaat het. Die Vrystaters het voor rustyd die gaping agter die besoekers met goedgeplaaste skoppe suksesvol gebruik en dit het op twee van hul drieë voor rustyd uitgeloop. Hulle het, weliswaar nie strykdeur nie, redelik goed geskrum, en die besoekers aanvanklik met stewige verdediging in toom gehou. Bygesê, Glasgow het in groot mate tot hul eie gesukkel in die eerste helfte bygedra met swak oordeel waar spelers aan die buitekant te dikwels geïgnoreer is. Swak balbeheer en gevolglike omkeerbesit het hulle voor rustyd gekos. Daar is vir die Cheetahs-hoofafrigter, Franco Smith, nog heelwat werk wat voorlê, maar daar is ook die wete dat dit ŉ nuwe klomp spelers is wat met elke wedstryd verbeter het en dat dit tyd sal neem om by die hoër vlak en tempo aan te pas. Puntemakers ‒ Cheetahs (19) 24: Drieë: William Small-Smith, Malcolm Jaer (2), Nico Lee. Doelskoppe: Benhard Janse van Rensburg, Tian Schoeman. Glasgow (14) 52: Drieë: Adam Hastings, Ali Price (2), Tommy Seymour, DTH van der Merwe, Callum Gibbins, George Horne. Doelskoppe: Hastings (7). Strafdoel: Hastings.